شائر : ملا کریمداد رئیسی کزوری
 مستاگ بامسار پیامان بیا بِگوش
 هالے بِگر چه دوستا و سلامان بیا بِگوش
 دیرِنت که چم و چاران و نندان تئی رهسرا
 دل کپتگ تئی زهیران هالان بیا بِگوش
 پادُن مان لوپا بندِنت آ بیکّانی ڈکّمین
 چا ماهپران بزیْن و شبستان بیا بِگوش
 کشتگ منا را لسّهیْن گریه و گردنا
 درمان گوری کلمپر و ٹکّان بیا بِگوش
 چمان خمار و قدّحیْن و نیم وابیْن چارگان
 بروانان کنج و کیدیْن مچاچان بیا بِگوش
 لنٹان تنکّ و قرمز و دنتانان کُنچتیْن
 گرانزیگ و پونزی پُلّک و لالان بیا بِگوش
 بالاد و قد و قامتی آ ڈیلا بکچهیْن
 آ مَلّگان چو سرو گلستانا بیا بِگوش
 شرّیْن کهیب و ناز و ادا و بو و دنان
 مسک و زباد و حقَّی بوهان بیا بِگوش
 انگت منی هیالِنت یا بے ترانگنت چه ما
 اِیْکیم بکن تو مارا یا دروهان بیا بِگوش
 دلمانگنت کزوری اَنگت چه تو کپوت
 گپّانا گوش بدار و جوابان بیا بِگوش